Partička IT

Partička IT (anglicky The IT Crowd) je britský seriál írskeho režiséra Grahama Linehana a britského producenta Asha Atallu. V súčasnosti boli vyprodukované štyri série po šesť epizód. Prvá séria bola filmovaná pred živým publikom v štúdiách Teddington Studios, druhú nakrúcali tiež pred živým publikom, ale v Pinewood Studios. 

 Umiestnenie a zápletka 
Seriál je umiestnený do administratívnej budovy spoločnosti Reynholm Industries, fiktívnej britskej korporácie v centre Londýna. Sústreďuje sa na trojčlenný tím IT podpory, ktorý má kanceláriu v špinavom, neupravenom a neudržiavanom suteréne, čo predstavuje absolútny kontrast voči žiarivej modernej architektúre a výhľadu nádherného Londýna, ktorý si vychutnáva zvyšok organizácie.

Moss a Roy sú dvaja technici, ktorí sú zobrazení ako absurdní čudáci alebo „štandardní maniaci“. Hoci je spoločnosť vysoko závislá na ich službách, zvyšok zamestnancov nimi opovrhuje. To, ako je z toho Roy podráždený sa odráža v jeho technikách podpory – ignoruje vyzváňajúci telefón v nádeji, že prestane zvoniť a používa prednahranú pásku s niekoľkými odporúčaniami („Skúsili ste to vypnúť a znovu zapnúť?“ alebo „Ste si istý, že je to zapnuté?“). Mossove rozsiahle a spletité vedomosti týkajúce sa všetkých technických záležitostí sú zobrazené v jeho extrémne presných, ale úplne nezrozumiteľných odporúčaniach, zatiaľ čo predvádza absolútnu neschopnosť poradiť si s praktickými problémami ako hasenie požiarov alebo chytaním pavúkov.

Jen je najnovším členom tímu. Je beznádejný technický antitalent, hoci vo svojom životopise tvrdí, že má „veľa skúseností s počítačmi“. Keďže Denholm, riaditeľ spoločnosti, je rovnako technicky negramotný, Jen ho pri prijímacom pohovore oklame a on ju dosadí do pozície vedúcej IT oddelenia. Hoci oficiálny názov jej pozície je „vzťahový manažér“, jej pokusy o prepojenie priepaste medzi technikmi a zvyškom zamestnancov má opačný efekt.

Seriál sa pravdepodobne odohráva v rokoch 2008 a 2009. V epizóde „Návrat zlatého dieťaťa“ Moss povedal, že zomrie 2. marca 2079, čiže má pred sebou ešte 70 rokov života, čo znamená, že sa to odohráva v roku 2009. V neskoršej epizóde „Mlčanie a zatĺkanie“ je Moss v správach, kde sa konštatuje, že je 5 rokov po začiatku vojny v Iraku (2003), čiže by mal byť rok 2008.

 Obsadenie 

 Hlavné úlohy 
 Roy (Chris O'Dowd) – Roy je pohodový, lenivý IT technik, ktorý si vždy dáva načas, keď sa má stretnúť s niekým z organizácie. Jedáva len pochybné jedlá a veľmi sa nestará o svoju kariéru v oblasti technológií, hoci je k tomu predurčený. Je veľkým fanúšokom komiksov a často ich číta v pracovnej dobe. Jeho pracovný odev je veľmi nedbalý v porovnaní so svojimi kolegami, v každej epizóde má nové čudné tričko. Predtým, ako sa stal IT konzultantom, bol čašníkom. Často sa pokúša zaujať ženy tým, že predstiera, že je „bastard“, pretože verí, že to je to, po čom ženy túžia. Je málokedy úspešný, ale predsa len je sociálne šikovnejší ako Moss. Keď je nahnevaný, rozčúlený, alebo sa bojí, jeho hlas sa dostáva do vysokých tónov.
 Maurice Moss (Richard Ayoade) – Maurice Moss má 32 rokov, hoci vo svojom profile na online zoznamke si udal vek 22. Je typický počítačový maniak a má aj správanie tomu prislúchajúce. Vtip jeho charakteru vychádza zo sociálne ignorantských poznámok a jeho zložitých a detailných vedomostí technických predmetov. Žije so svojou matkou. Spolu s Royom sú presvedčení, že v spoločnosti, v ktorej pracujú, nikdy nebudú mať také ocenenie, ako by si zaslúžili. Ani jeden z nich sa nezaujíma o šport.
 Jen Barber (Katherine Parkinson) – Jen je postava, ktorá sa začlení na oddelenie v prvej epizóde prvej série. Je sem zaradená po prijímacom pohovore s riaditeľom Denholmom, hoci o IT problematike nemá ani tušenia. Hoci bola pôvodne zamestnaná ako vedúca oddelenia, jej pozícia sa zmenila na „vzťahového manažéra“ pre jej schopnosť komunikovať s inými zamestnancami spoločnosti. V druhej sérii sa ukáže, že pred pár rokmi bola silnou fajčiarkou a jej zlozvyk sa vrátil, ale podarí sa jej ho opäť zlomiť, pretože zistí, že kvôli protifajčiarskym zákonom sa dostala do sociálnej izolácie.

 Vedľajšie úlohy 
 Denholm Reynholm (Chris Morris) – Denholm bol riaditeľom spoločnosti Reynholm Industries, ktorý parodoval moderný vysoký manažment. Vždy musel mať všetky novinky, aj keď boli na smiech, napríklad spoločné záchody v budove, semináre na odbúravanie stresu a iné podobne smiešne nápady. Denholm sa taktiež veľmi ľahko rozptýlil. Často nedával pozor, keď s ním ľudia viedli diskusie. Nakoniec spáchal samovraždu – vyskočil z okna po tom, ako sa dozvedel, že sa s ním chce rozprávať polícia o prevalenom škandále, týkajúcom sa penzijných účtov spoločnosti.
 Douglas Reynholm (Matt Berry) – Douglas, Denholmov syn, prevzal spoločnosť po otcovej smrti. Na sedem rokov zmizol, ale vrátil sa na otcov pohreb. Rozpráva veľmi dramatickým spôsobom, je to zhýralec a nie je mu cudzie ani sexuálne obťažovanie na pracovisku. Počas pohrebu vlastného otca sa pokúša flirtovať s Jen. S otcom má niekoľko spoločných čŕt, vrátane jeho arogancie a ukáže sa, že nie je schopný zapamätať si žiadneho zamestnanca, ktorý sa mu nezdá atraktívny. Pravdepodobne zabil svoju manželku tým, že podpálil ich dom. (V skutočnosti je Matt Berry len o 9 rokov mladší od Chrisa Morrisa.)
 Richmond Avenal (Noel Fielding) – Gotik, čo si zamiloval black metalovú skupinu Cradle of Filth. Skúma svoj pád z pozície Denholmovej „dvojky“. Pracuje sám v serverovni za „Červenými dverami“. Zvyšok oddelenia sa mu vyhýba. Ako typický gotik, Richmond často poukazuje, že na základe chovania negotických ľudí sa dá skonštatovať, že sú homosexuáli. Nájdu ho čítať časopis Heat pár minút po tom, ako Roy povedal, že nepozná žiadneho heterosexuálneho chlapa, čo číta Heat.

 Epizódne úlohy 
 Daniel Carey (Oliver Chris) – Daniel je ochrankár, do ktorého sa Jen zamiluje, no jej romantické plány bohužiaľ stroskotajú, keď mu zle poradí ako „priateľ na telefóne“ v súťaži Milionár.
 Patricia (Alice Lowe) – Patricia išla na rande s Royom. Rande nedopadlo dobre, lebo považovala čokoládovú špinku na jeho čele za exkrement.
 Paul (Danny Wallace) – Danholm ho vyhodí z jeho pozície kultúrneho poradcu kvôli tomu, čo vybral ako dar pre Japoncov, ale nakoniec ho vzal späť.
 Bill Crouse (Adam Buxton) – Šiel s Jen na rande a po tom, čo Moss oznámil, že náhle umrela, povedal celej spoločnosti, že bol posledným človekom, s kým spala.
 Dr. Julian Holmes (Toby Longworh) – Dr. Holmes je expert na stres, ktorý prišiel do spoločnosti odprezentovať seminár a skončil veľmi rozčúlený kvôli správaniu Roya a Mossa.
 Dr. Mendallová (Frances Barber) – Dr. Mendallová je interná psychiatrička, ktorá má záujem o Mossa a zdá sa, že city sú vzájomné. Roy tvrdí, že vyzerá presne ako Mossova matka.
 Judy (Cheryl Fergison) – Judy je neskutočne škaredá žena, s ktorou sa Roy zaplietol, keď sa pokúšal stretnúť s Julie. Roy tvrdí, že má vlasy na očiach a tri páry zubov.
 Derek Pippin (Silas Carson) – Derek je jeden z Denholmových top zamestnancov, ktorý prevzal Reynholm Industries po Denholmovej smrti. Neznášal IT oddelenie a vraví, že suterén chce využiť na niečo užitočnejšie, napríklad „veľký záchod“, ale vyhodil ho Douglas Denholm.
 Helen Buley (Amelia Bullmore) – Helen je riaditeľka BHDR Industries, ktorá podľa Jen patrí medzi „najlepších výrobcov produktu, čo má niečo spoločné s našou spoločnosťou“.
 Peter File (Orlando Seale) – Peter je muž, do ktorého sa Jen zamilovala. Keď sa jeho meno povie, znie to ako „pedofil“. Objavil sa na večeri spolu s Joyinými kamarátmi a IT oddelením. Na letisku ho trápne volali rozhlasom. „Žiadame, aby sa pán Pet Ofil dostavil...“

 Epizódy 

 Séria 1 
 Epizóda  Originálny názov  Slovenský názov1Yesterday's JamVčerajší odpad2Calamity JenPohroma Jen3Fifty Fifty50 na 504The Red DoorČervené dvere5The Haunting Of Bill CrouseStrašenie Billa Crousea6Aunt Irma VisitsNávšteva tety Irmy

 Séria 2 
 Epizóda  Originálny názov  Slovenský názov1The Work OutingHľadanie východiska2Return of the Golden ChildNávrat zlatého dieťaťa3Moss and the GermanMoss a Nemec4The Dinner PartyPárty s večerou5Smoke and MirrorsMlčanie a zatĺkanie6Men Without WomenMuži bez žien

 Séria 3 
 Epizóda  Originálny názov  Slovenský názov1From HellZ pekla2Are We Not Men?Nie sme snáď chlapi?3Tramps Like UsPobehlice ako my4SpeechPrejav5FriendfaceZoznamka6Calendar GeeksKalendár

 Séria 4 
 Epizóda  Originálny názov  Slovenský názov1Jen the FredoJen zvaná Fredo2The Final CountdownNa slovíčko3Something HappenedNiečo sa stalo4Italian for BeginnersTaliančina pre začiatočníkov5Bad BoysNeposlušní chlapci6Reynholm vs ReynholmReynholmová vs. Reynholm

 TV špeciál 
2013: Ajťáci: Prichádza internet

 Referencie 

 Externé odkazy 





 Zdroj 

Kategória:Britské sitkomy
Kategória:Televízne seriály z roku 2006
Kategória:Televízne seriály Channel 4